CELEX: 32019D0968
Language: el
Date: 2019-06-06 00:00:00
Title: Εκτελεστική απόφαση (ΕΕ) 2019/968 του Συμβουλίου, της 6ης Ιουνίου 2019, για την έναρξη της αυτοματοποιημένης ανταλλαγής δεδομένων όσον αφορά τα δεδομένα DNA στο Ηνωμένο Βασίλειο

13.6.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 156/8
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/968 ΤΟΥ ΣΥΜΒΟΥΛΙΟΥ
         της 6ης Ιουνίου 2019
         για την έναρξη της αυτοματοποιημένης ανταλλαγής δεδομένων όσον αφορά τα δεδομένα DNA στο Ηνωμένο Βασίλειο
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την απόφαση 2008/615/ΔΕΥ του Συμβουλίου, της 23ης Ιουνίου 2008, σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος (1), και ιδίως το άρθρο 33,
         Έχοντας υπόψη τη γνώμη του Ευρωπαϊκού Κοινοβουλίου (2),
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 25 παράγραφος 2 της απόφασης 2008/615/ΔΕΥ, η παροχή δεδομένων προσωπικού χαρακτήρα που προβλέπεται σε αυτήν δεν μπορεί να πραγματοποιείται προτού μεταφερθούν στο εθνικό δίκαιο των σχετικών κρατών μελών οι γενικές διατάξεις του κεφαλαίου 6 της ίδιας απόφασης σχετικά με την προστασία δεδομένων.
                  
               
                     (2)
                  
                  
                     Το άρθρο 20 της απόφασης 2008/616/ΔΕΥ (3) του Συμβουλίου προβλέπει ότι η εξακρίβωση της εκπλήρωσης του όρου που αναφέρεται στην αιτιολογική σκέψη 1 όσον αφορά την αυτοματοποιημένη ανταλλαγή δεδομένων σύμφωνα με το κεφάλαιο 2 της απόφασης 2008/615/ΔΕΥ πρέπει να γίνεται με βάση έκθεση αξιολόγησης στηριζόμενη σε ερωτηματολόγιο, επίσκεψη αξιολόγησης και πιλοτική εφαρμογή.
                  
               
                     (3)
                  
                  
                     Το Ηνωμένο Βασίλειο έχει ενημερώσει τη Γενική Γραμματεία του Συμβουλίου για τα εθνικά αρχεία DNA, στα οποία εφαρμόζονται τα άρθρα 2 έως 6 της απόφασης 2008/615/ΔΕΥ, και τις προϋποθέσεις της αυτοματοποιημένης αναζήτησης που αναφέρεται στο άρθρο 3 παράγραφος 1 της εν λόγω απόφασης, σύμφωνα με το άρθρο 36 παράγραφος 2 αυτής.
                  
               
                     (4)
                  
                  
                     Σύμφωνα με τις διατάξεις του κεφαλαίου 4, σημείο 1.1. του παραρτήματος της απόφασης 2008/616/ΔΕΥ, το ερωτηματολόγιο που καταρτίζεται από την αρμόδια ομάδα του Συμβουλίου αφορά καθεμία από τις αυτοματοποιημένες ανταλλαγές δεδομένων και πρέπει να απαντάται από το εκάστοτε κράτος μέλος όταν κρίνει ότι πληροί τις προϋποθέσεις για την ανταλλαγή δεδομένων της συγκεκριμένης κατηγορίας.
                  
               
                     (5)
                  
                  
                     Το Ηνωμένο Βασίλειο έχει συμπληρώσει το ερωτηματολόγιο για την προστασία δεδομένων και το ερωτηματολόγιο για την ανταλλαγή δεδομένων DNA.
                  
               
                     (6)
                  
                  
                     Το Ηνωμένο Βασίλειο έχει πραγματοποιήσει με επιτυχία πιλοτική εφαρμογή με την Αυστρία και τη Γερμανία.
                  
               
                     (7)
                  
                  
                     Έχει πραγματοποιηθεί επίσκεψη αξιολόγησης στο Ηνωμένο Βασίλειο και έχει συνταχθεί από την αυστριακή, γερμανική και γαλλική ομάδα αξιολόγησης σχετική έκθεση, η οποία έχει διαβιβαστεί στην αρμόδια ομάδα του Συμβουλίου.
                  
               
                     (8)
                  
                  
                     Έχει υποβληθεί στο Συμβούλιο συνολική έκθεση αξιολόγησης, όπου συνοψίζονται τα αποτελέσματα του ερωτηματολογίου, της επίσκεψης αξιολόγησης και της πιλοτικής εφαρμογής σχετικά με την ανταλλαγή δεδομένων DNA.
                  
               
                     (9)
                  
                  
                     Στις 11 Οκτωβρίου 2018, το Συμβούλιο, έχοντας λάβει υπόψη τη συμφωνία όλων των κρατών μελών που δεσμεύονται από την απόφαση 2008/615/ΔΕΥ, κατέληξε στο συμπέρασμα ότι το Ηνωμένο Βασίλειο έχει εφαρμόσει πλήρως τις γενικές διατάξεις σχετικά με την προστασία δεδομένων του κεφαλαίου 6 της απόφασης 2008/615/ΔΕΥ.
                     Επιπλέον, το Συμβούλιο ζήτησε από το Ηνωμένο Βασίλειο, εντός 12 μηνών από την έναρξη της αυτοματοποιημένης ανταλλαγής δεδομένων, να επανεξετάσει την πολιτική του περί εξαίρεσης των προφίλ υπόπτων από την αυτοματοποιημένη ανταλλαγή δεδομένων DNA, με βάση την επιχειρησιακή πείρα από την ανταλλαγή δεδομένων DNA σύμφωνα με τις αποφάσεις Prüm και τις επεξηγήσεις στην έκθεση της επίσκεψης αξιολόγησης.
                  
               
                     (10)
                  
                  
                     Ως εκ τούτου, για τους σκοπούς της αυτοματοποιημένης αναζήτησης δεδομένων DNA, το Ηνωμένο Βασίλειο θα πρέπει να έχει δικαίωμα να λαμβάνει και να παρέχει δεδομένα προσωπικού χαρακτήρα, σύμφωνα με τα άρθρα 3 και 4 της απόφασης 2008/615/ΔΕΥ. Ωστόσο, λόγω της πρακτικής και επιχειρησιακής σημασίας της συμπερίληψης των προφίλ υπόπτων στις αυτοματοποιημένες ανταλλαγές δεδομένων DNA για τη δημόσια ασφάλεια, ιδίως για την καταπολέμηση της τρομοκρατίας και του διασυνοριακού εγκλήματος, το Ηνωμένο Βασίλειο θα πρέπει να επανεξετάσει την πολιτική του σχετικά με την ανταλλαγή των προφίλ υπόπτων. Εάν η επιχειρησιακή εμπειρία που θα έχει αποκτηθεί από την ανταλλαγή δεδομένων DNA σύμφωνα με τις αποφάσεις Prüm κατά τους πρώτους 12 μήνες δεν οδηγήσει το Ηνωμένο Βασίλειο να κοινοποιήσει στο Συμβούλιο ότι έχει επανεξετάσει την πολιτική του, το Συμβούλιο θα πρέπει να αξιολογήσει εκ νέου την κατάσταση για να συνεχίσει ή να τερματίσει την αυτοματοποιημένη ανταλλαγή δεδομένων DNA σύμφωνα με τις αποφάσεις Prüm με το Ηνωμένο Βασίλειο.
                  
               
                     (11)
                  
                  
                     Το άρθρο 33 της απόφασης 2008/615/ΔΕΥ αναθέτει στο Συμβούλιο εκτελεστικές αρμοδιότητες ενόψει της έκδοσης μέτρων που απαιτούνται για την εφαρμογή της εν λόγω απόφασης, ιδίως όσον αφορά τη λήψη και παροχή δεδομένων προσωπικού χαρακτήρα που προβλέπονται σε αυτή την απόφαση.
                  
               
                     (12)
                  
                  
                     Δεδομένου ότι πληρούνται οι όροι για την ενεργοποίηση της άσκησης των εν λόγω εκτελεστικών αρμοδιοτήτων και έχει ακολουθηθεί η σχετική διαδικασία, πρέπει να εκδοθεί εκτελεστική απόφαση για την έναρξη της αυτοματοποιημένης ανταλλαγής δεδομένων όσον αφορά τα δεδομένα DNA στο Ηνωμένο Βασίλειο, με σκοπό να επιτραπεί στο εν λόγω κράτος μέλος να λαμβάνει και να παρέχει δεδομένα προσωπικού χαρακτήρα δυνάμει των άρθρων 3 και 4 της απόφασης 2008/615/ΔΕΥ.
                  
               
                     (13)
                  
                  
                     Η Δανία, η Ιρλανδία και το Ηνωμένο Βασίλειο δεσμεύονται από την απόφαση 2008/615/ΔΕΥ και, ως εκ τούτου, συμμετέχουν στην έκδοση και την εφαρμογή της παρούσας απόφασης, με την οποία εφαρμόζεται η απόφαση 2008/615/ΔΕΥ,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Για τους σκοπούς της αυτοματοποιημένης αναζήτησης και σύγκρισης δεδομένων DNA, το Ηνωμένο Βασίλειο έχει δικαίωμα να λαμβάνει και να παρέχει δεδομένα προσωπικού χαρακτήρα σύμφωνα με τα άρθρα 3 και 4 της απόφασης 2008/615/ΔΕΥ από τις 14 Ιουνίου 2019.
         
         
            Άρθρο 2
            Μέχρι τις 15 Ιουνίου 2020, το Ηνωμένο Βασίλειο θα ολοκληρώσει την επανεξέταση της πολιτικής του περί εξαίρεσης των προφίλ υπόπτων από την αυτοματοποιημένη ανταλλαγή δεδομένων DNA.
            Εάν, μέχρι την ημερομηνία που αναφέρεται στο πρώτο εδάφιο, το Ηνωμένο Βασίλειο δεν έχει κοινοποιήσει στο Συμβούλιο ότι καθιστά διαθέσιμο το DNA υπόπτων σύμφωνα με την απόφαση 2008/615/ΔΕΥ, το Συμβούλιο αξιολογεί εκ νέου, εντός τριών μηνών, την κατάσταση όσον αφορά τη συνέχιση ή τον τερματισμό της ανταλλαγής δεδομένων DNA με το Ηνωμένο Βασίλειο.
         
         
            Άρθρο 3
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
            Η παρούσα απόφαση εφαρμόζεται σύμφωνα με τις Συνθήκες.
         
         
            Λουξεμβούργο, 6 Ιουνίου 2019.
            
               
                  Για το Συμβούλιο
               
               
                  Η Πρόεδρος
               
               A. BIRCHALL
            
         
         
            (1)  ΕΕ L 210 της 6.8.2008, σ. 1.
         
            (2)  Γνώμη της 12ης Μαρτίου 2019 (δεν έχει ακόμη δημοσιευθεί στην Επίσημη Εφημερίδα).
         
            (3)  Απόφαση 2008/616/ΔΕΥ του Συμβουλίου, της 23ης Ιουνίου 2008, για την εφαρμογή της απόφασης 2008/615/ΔΕΥ σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος (ΕΕ L 210 της 6.8.2008, σ. 12).